CELEX: 52007XG1221(01)
Language: el
Date: 2007-05-24
Title: Συμπεράσματα του Συμβουλίου της 24ης Μαΐου 2007 σχετικά με τη συμβολή των τομέων του πολιτισμού και της δημιουργίας στην εκπλήρωση των στόχων της Λισσαβώνας

21.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 311/7
            
         Συμπεράσματα του Συμβουλίου της 24ης Μαΐου 2007 σχετικά με τη συμβολή των τομέων του πολιτισμού και της δημιουργίας στην εκπλήρωση των στόχων της Λισσαβώνας
   (2007/C 311/07)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   
               1)
            
            
               έχοντας υπόψη το άρθρο 151 της συνθήκης περί ιδρύσεως της Ευρωπαϊκής Κοινότητας,
            
         
               2)
            
            
               λαμβάνοντας υπόψη την επανενεργοποίηση της στρατηγικής της Λισσαβώνας από το Ευρωπαϊκό Συμβούλιο των Βρυξελλών (22 και 23 Μαρτίου 2005) με κεντρικό στόχο την οικονομική ανάπτυξη και τη δημιουργία περισσότερων και καλύτερων θέσεων εργασίας, καθώς και τα συμπεράσματα του Ευρωπαϊκού Συμβουλίου της 8ης και 9ης Μαρτίου 2007 για την ιδιαίτερη προσοχή που θα πρέπει να δοθεί στην ενίσχυση του δυναμικού των ΜΜΕ, μεταξύ άλλων στον τομέα του πολιτισμού και της δημιουργίας, λόγω του ρόλου τους ως μοχλών μεγέθυνσης, δημιουργίας απασχόλησης και καινοτομίας (1),
            
         
               3)
            
            
               υπενθυμίζοντας ότι, ο πολιτισμός και η δημιουργικότητα επιτελούν πολλαπλές κοινωνικές, πολιτικές και οικονομικές λειτουργίες,
            
         
               4)
            
            
               σημειώνοντας ότι, όπως τονίζει η σύμβαση της UNESCO για την προστασία και την προώθηση της πολυμορφίας των πολιτιστικών εκφράσεων, οι πολιτιστικές δραστηριότητες, τα πολιτιστικά αγαθά και υπηρεσίες έχουν μια οικονομική και μια πολιτιστική διάσταση,
            
         
               5)
            
            
               έχοντας γνώση της μελέτης που ανέθεσε η Επιτροπή σχετικά με την οικονομία του πολιτισμού στην Ευρώπη, η οποία δημοσιοποιήθηκε στις 14 Νοεμβρίου 2006, ιδίως δε την έμφαση που αποδίδεται, αφενός, στη μεγάλη σημασία του τομέα του πολιτισμού και της δημιουργίας σε σχέση με την επίτευξη των στόχων της Λισσαβώνας και, αφετέρου, στο τεράστιο δυναμικό του ευρωπαϊκού πολιτισμού,
            
         
               6)
            
            
               πεπεισμένο, λόγω της ολοένα ευρύτερης αναγνώρισης της θέσης του πολιτισμού στο επίκεντρο του ευρωπαϊκού σχεδίου όπου διαδραματίζει μοναδικό και αναντικατάστατο ρόλο, ότι ο πολιτισμός και οι δημιουργικές δραστηριότητες πρέπει να ενισχυθούν κατά την ανάπτυξη του θεματολογίου της Λισσαβώνας,
            
         
               7)
            
            
               έχοντας επίγνωση ότι οι προσπάθειες για την επίτευξη του προαναφερόμενου στόχου εντάσσονται απλώς σε μια ευρύτερη στρατηγική που θα συζητηθεί και θα καθοριστεί, μεταξύ άλλων, βάσει της αναμενόμενης ανακοίνωσης της Επιτροπής για τον πολιτισμό, η οποία θα εκθέτει συνοπτικά τον κεντρικό ρόλο που διαδραματίζει ο πολιτισμός και η δημιουργικότητα στο σχέδιο για την Ευρώπη με σκοπό την προαγωγή ενός ευρωπαϊκού θεματολογίου για τον πολιτισμό,
            
         
               8)
            
            
               έχοντας επίγνωση ότι η επιτυχία της στρατηγικής θα εξαρτηθεί από μία σταθερή επιχειρησιακή βάση· προς τούτο, μπορούν και πρέπει να διεξαχθούν διάφορες επείγουσες δράσεις, ιδιαίτερα στους ακόλουθους τομείς: προώθηση της χάραξης πολιτικής βάσει στοιχείων στον τομέα της συλλογής δεδομένων και ανταλλαγής βέλτιστων πρακτικών, ενίσχυση του δεσμού μεταξύ εκπαίδευσης, κατάρτισης και πολιτισμού και καλύτερης χρήσης του δυναμικού των ΜΜΕ καθώς και των υφιστάμενων δομών και προγραμμάτων,
            
         
               9)
            
            
               επιβεβαιώνοντας την πρόθεσή του, υπό το φως των θετικών αποτελεσμάτων που επιτεύχθηκαν με τη συνεργασία μεταξύ κρατών μελών για ειδικά ζητήματα πολιτισμού και πολιτιστικών εκδηλώσεων στα πλαίσια σχεδίων εργασίας του Συμβουλίου για τον πολιτισμό κατά το διάστημα 2002-2007 (2), να συνεχίσει την εν λόγω μορφή συνεργασίας μεταξύ κρατών μελών και, με τον τρόπο αυτό, να λάβει απόφαση σε εύθετο χρόνο σχετικά με ένα νέο πρόγραμμα εργασίας του Συμβουλίου από το 2008,
            
         ΣΗΜΕΙΩΝΕΙ ότι από τα αποτελέσματα της ως άνω μελέτης για την οικονομία του πολιτισμού στην Ευρώπη αποδεικνύουν ότι:
   
               —
            
            
               η πολιτιστική δημιουργία και οι τομείς της οικονομίας που σχετίζονται με αυτή αποτελούν αυτοί καθαυτοί μια άμεση και σημαντική συμβολή στην οικονομική ανάπτυξη και την απασχόληση, αφού ο πολιτιστικός τομέας σημειώνει μεγαλύτερη ανάπτυξη απ' ό,τι η εν γένει οικονομία, η δε απασχόληση στον τομέα αυτόν σημειώνει άνοδο μεγαλύτερη από ότι η απασχόληση στην ευρύτερη οικονομία,
            
         
               —
            
            
               ο πολιτιστικές δραστηριότητες και ο τομέας της δημιουργίας όπως λχ. οι εικαστικές τέχνες και οι τέχνες του θεάματος, η πολιτιστική κληρονομιά, ο κινηματογράφος και το βίντεο, η τηλεόραση και το ραδιόφωνο, τα νέα και ανερχόμενα μέσα ενημέρωσης, η μουσική, τα βιβλία και ο Τύπος, το σχέδιο (design), η αρχιτεκτονική και η διαφήμιση, διαδραματίζουν βασικό ρόλο στην ανάπτυξη της καινοτομίας και της τεχνολογίας και θα αποτελέσουν στο μέλλον κινητήρια δύναμη για τη βιώσιμη ανάπτυξη,
            
         
               —
            
            
               ειδικότερα η διαθεσιμότητα υψηλής ποιότητας περιεχομένου της δημιουργίας αποτελεί ιδιαίτερα σημαντικό παράγοντα για τη διάδοση των νέων τεχνολογιών όπως η ευρυζωνική πρόσβαση στο διαδίκτυο, η ψηφιακή τηλεόραση και η κινητή επικοινωνία,
            
         
               —
            
            
               οι ελεύθεροι επαγγελματίες, οι πολύ μικρές επιχειρήσεις και οι μικρομεσαίες επιχειρήσεις του τομέα του πολιτισμού διαδραματίζουν σημαντικότερο ρόλο στην προαγωγή της ανάπτυξής του σε σχέση με τους άλλους τομείς,
            
         
               —
            
            
               η παραγωγή πολιτιστικών αγαθών και υπηρεσιών, επειδή συνδέεται στενά με το συγκεκριμένο πολιτιστικό και γλωσσικό περιβάλλον της και είναι βαθιά ριζωμένη σε συγκεκριμένη περιοχή, δεν διαδίδεται με ευκολία και αποτελεί συνεπώς μια σταθερή και βιώσιμη βάση των τοπικών και περιφερειακών στρατηγικών με στόχο την οικονομική ανάπτυξη και την κοινωνική συνοχή·
            
         ΤΟΝΙΖΕΙ ότι οι τομείς του πολιτισμού και της δημιουργίας συνεισφέρουν με ξεχωριστό και πολυσχιδή τρόπο στην ενίσχυση της συνολικής ανταγωνιστικότητας της Ευρώπης, εφόσον ληφθεί υπ' όψιν ότι:
   
               —
            
            
               η πλούσια πολιτιστική ζωή της Ευρώπης αυξάνει την ελκυστικότητα των πόλεων και περιοχών της ως παγκόσμιων κέντρων οικονομικής δραστηριότητας,
            
         
               —
            
            
               ο πολιτιστικός πλούτος, η πολιτιστική κληρονομιά και ποικιλομορφία της Ευρώπης την καθιστούν ελκυστικό στόχο των τουριστών από ολόκληρο τον κόσμο που επιζητούν πολιτιστικά προϊόντα,
            
         
               —
            
            
               το πολιτιστικό περιεχόμενο και η δημιουργικότητα θα διαδραματίζουν ολοένα και σημαντικότερο ρόλο για τη συνολική ανταγωνιστικότητα της Ευρώπης·
            
         ΑΝΑΓΝΩΡΙΖΕΙ ότι:
   
               —
            
            
               δεν διατίθενται ακόμη σε επίπεδο κρατών μελών και Κοινότητας απτά συγκρίσιμα στοιχεία που θα μπορούσαν να διευκολύνουν την ορθή αξιολόγηση της οικονομικής συμβολής του τομέα του πολιτισμού και της δημιουργίας στην οικονομία της ΕΕ, ιδίως ως αποτέλεσμα των σχετικών πολιτικών,
            
         
               —
            
            
               υπάρχει έλλειψη πληροφόρησης, εξειδικευμένης κατάρτισης και συμβουλών που θα βοηθήσουν τους επαγγελματίες της δημιουργίας και του πολιτισμού να μετατρέπουν τη δημιουργία τους σε επιτυχημένα οικονομικά προϊόντα και υπηρεσίες,
            
         
               —
            
            
               η απόδοση ανεπαρκούς προσοχής στον τομέα του πολιτισμού και της δημιουργίας κατά την εφαρμογή των σημαντικότερων προγραμμάτων και πρωτοβουλιών κοινοτικής υποστήριξης θα μπορούσε να θέσει εμπόδια στην πορεία υλοποίησης των στόχων του θεματολογίου της Λισσαβώνας,
            
         
               —
            
            
               στα πλαίσια της εσωτερικής αγοράς, φραγμοί εξακολουθούν να εμποδίζουν την ελεύθερη κυκλοφορία δημιουργικών ατόμων, πολιτιστικών δραστηριοτήτων και τη διανομή προϊόντων και υπηρεσιών με ψηφιακά μέσα,
            
         
               —
            
            
               οι ΜΜΕ στους τομείς του πολιτισμού και της δημιουργίας εξακολουθούν να αντιμετωπίζουν διάφορες δυσκολίες, όπως π.χ. η πρόσβαση στη χρηματοδότηση·
            
         ΣΗΜΕΙΩΝΕΙ ΟΤΙ:
   Οι δραστηριότητες σε επίπεδο εμπειρογνωμόνων που άρχισαν το πρώτο εξάμηνο του 2007 με σκοπό την αξιολόγηση επιμέρους ζητημάτων συμπεριλαμβανομένων των στατιστικών στοιχείων σχετικά με τη συμβολή του τομέα του πολιτισμού και της δημιουργίας στην ανάπτυξη και την απασχόληση με συμμετοχή των σχετικών επαγγελματικών φορέων/ενδιαφερομένων·
   ΚΑΛΕΙ:
   A.   ΜΕ ΣΤΟΧΟ ΤΗΝ ΠΡΟΑΓΩΓΗ ΤΗΣ ΧΑΡΑΞΗΣ ΠΟΛΙΤΙΚΗΣ ΒΑΣΕΙ ΣΤΟΙΧΕΙΩΝ
   την Επιτροπή
   
               —
            
            
               να επιτείνει τις εργασίες της, στηριζόμενη στο έργο της EUROSTAT, σε συνέχεια του ψηφίσματος του Συμβουλίου της 20ής Νοεμβρίου 1995 για την προαγωγή των στατιστικών σχετικά με τον πολιτισμό και την οικονομική ανάπτυξη (3),
            
         
               —
            
            
               να συνεχίσει τις εργασίες στον τομέα των στατιστικών όσον αφορά τον πολιτισμό και ειδικότερα τους στόχους και τις μεθόδους και να αξιολογήσει το έργο που έχει ήδη επιτελεστεί, με στόχο, ιδίως, να ενημερωθεί η εφαρμογή του πολιτιστικού στοιχείου του προτεινόμενου κοινοτικού στατιστικού προγράμματος 2008 έως 2012 (4),
            
         
               —
            
            
               να συνεργαστεί, καταλλήλως, με άλλους σχετικούς διεθνείς οργανισμούς·
            
         τα κράτη μέλη
   
               —
            
            
               να παρέχουν πλήρη υποστήριξη στην προσπάθεια συγκέντρωσης στοιχείων, ιδίως μέσω της αποτελεσματικής εφαρμογής ή της διατύπωσης όπου απαιτείται των μεθόδων συλλογής δεδομένων, αποφεύγοντας, συγχρόνως την επιβολή πρόσθετης διοικητικής επιβάρυνσης σε εταιρείες και οργανισμούς,
            
         
               —
            
            
               να διενεργήσουν μελέτες ειδικών περιπτώσεων και μελέτες επιπτώσεων ανάλογα με τις ανάγκες·
            
         τα κράτη μέλη και την Επιτροπή
   
               —
            
            
               να λάβουν αποφάσεις σχετικά με νέες προτεραιότητες και να καθορίσουν νέους τομείς για τη συλλογή δεδομένων, με σκοπό την καταμέτρηση της συμβολής των κλάδων του πολιτισμού και της δημιουργίας στο θεματολόγιο της Λισσαβώνας,
            
         
               —
            
            
               να προωθήσουν και να εξασφαλίσουν την τακτική ανταλλαγή βέλτιστων πρακτικών στον τομέα της οικονομίας του πολιτισμού και της δημιουργίας.
            
         B.   ΜΕ ΣΤΟΧΟ ΤΗΝ ΕΝΙΣΧΥΣΗ ΤΩΝ ΔΕΣΜΩΝ ΜΕΤΑΞΎ ΠΑΙΔΕΙΑΣ, ΚΑΤΑΡΤΙΣΗΣ ΚΑΙ ΤΩΝ ΤΟΜΕΩΝ ΤΟΥ ΠΟΛΙΤΙΣΜΟΥ ΚΑΙ ΤΗΣ ΔΗΜΟΥΡΓΙΑΣ
   τα κράτη μέλη
   
               —
            
            
               να αξιολογήσουν κατά πόσον αντιμετωπίζονται επαρκώς οι πτυχές της διαχείρισης στις πολιτιστικές σπουδές και στις σπουδές σχετικά με την πολιτιστική κληρονομιά, καθώς και στα συστήματα κατάρτισης και να προωθήσουν τη διαθεσιμότητα εξειδικευμένων δυνατοτήτων κατάρτισης στον τομέα της διαχείρισης, καθώς και στον εμπορευματικό ή επιχειρηματικό τομέα για επαγγελματίες του πολιτισμού και της δημιουργίας, και να ενισχύσουν την πολιτιστική διάσταση των σπουδών οικονομίας και επιχειρήσεων·
            
         τα κράτη μέλη και την Επιτροπή
   
               —
            
            
               να προωθήσουν επαφές και συνεργασία μεταξύ του τομέα της δημιουργίας και του επιχειρηματικού κόσμου προκειμένου να αυξηθεί η ευαισθητοποίηση αυτού όσον αφορά το δυναμικό του τομέα του πολιτισμού και της δημιουργίας,
            
         
               —
            
            
               να προωθήσουν τη συνεργία μεταξύ του πολιτισμού και της εκπαίδευσης για την ανάπτυξη δημιουργικών δεξιοτήτων·
            
         Γ.   ΜΕ ΣΤΟΧΟ ΤΗ ΜΕΓΙΣΤΟΠΟΙΗΣΗ ΤΟΥ ΔΥΝΑΜΙΚΟΥ ΤΩΝ ΜΙΚΡΩΝ ΚΑΙ ΜΕΣΑΙΩΝ ΕΠΙΧΕΙΡΗΣΕΩΝ ΣΤΟΥΣ ΤΟΜΕΙΣ ΤΟΥ ΠΟΛΙΤΙΣΜΟΥ ΚΑΙ ΤΗΣ ΔΗΜΙΟΥΡΓΙΑΣ
   τα κράτη μέλη και την Επιτροπή
   
               —
            
            
               να προωθήσουν τις δραστηριότητες που αποσκοπούν στη μεγιστοποίηση του οικονομικού δυναμικού του πολιτισμού και της δημιουργικότητας από τις ΜΜΕ, ενθαρρύνοντας τη συνεργασία τους και την ανάπτυξη δικτύων,
            
         
               —
            
            
               να διευκολύνουν την πρόσβαση των ΜΜΕ στη χρηματοδότηση,
            
         
               —
            
            
               να ενισχύσουν ισόρροπες αμοιβαίες ανταλλαγές πολιτιστικών αγαθών και υπηρεσιών με τρίτες χώρες, για την προώθηση της πολιτισμικής πολυμορφίας και την ενδυνάμωση του διαπολιτισμικού διαλόγου,
            
         
               —
            
            
               να εξασφαλίσουν την προστασία των δικαιωμάτων διανοητικής ιδιοκτησίας και να ενισχύσουν την καταπολέμηση της απομίμησης και την πειρατείας προϊόντων στους τομείς του πολιτισμού και της δημιουργικότητας διεθνώς·
            
         Δ.   ΜΕ ΣΤΟΧΟ ΤΗ ΒΕΛΤΙΩΣΗ ΤΗΣ ΧΡΗΣΗΣ ΤΩΝ ΣΗΜΕΡΙΝΩΝ ΔΟΜΩΝ, ΠΡΟΓΡΑΜΜΑΤΩΝ ΚΑΙ ΠΡΩΤΟΒΟΥΛΙΩΝ
   την Επιτροπή
   
               —
            
            
               να ενισχύσει το συντονισμό των δραστηριοτήτων που παρουσιάζουν ενδιαφέρον για τις βιομηχανίες στους τομείς του πολιτισμού και της δημιουργίας, όπως αυτές διεξάγονται στα πλαίσια των διαφόρων τομέων πολιτικής της ΕΕ, με στόχο να μεγιστοποιηθεί η απήχησή τους στο θεματολόγιο της Λισσαβώνας και να εξασφαλιστεί ότι οι τομείς του πολιτισμού και της δημιουργίας λαμβάνονται πλήρως υπόψη,
            
         
               —
            
            
               να αποδώσει μεγαλύτερη έμφαση στους τομείς του πολιτισμού και της δημιουργίας στα πλαίσια άλλων κοινοτικών προγραμμάτων, και πρωτοβουλιών,
            
         
               —
            
            
               να αξιολογήσει καλύτερα τον τρόπο με τον οποίο τα διάφορα κοινοτικά προγράμματα και πρωτοβουλίες επιδρούν στους τομείς του πολιτισμού και της δημιουργίας·
            
         τα κράτη μέλη και την Επιτροπή
   
               —
            
            
               να χρησιμοποιούν αποτελεσματικότερα το Ταμείο Συνοχής και τα Διαρθρωτικά Ταμεία για τη μεγιστοποίηση της υποστήριξης των ΜΜΕ στους τομείς του πολιτισμού και της δημιουργίας.
            
         
      (1)  Έγγρ. 7224/07, σ. 4.
   
      (2)  Ψήφισμα του Συμβουλίου της 25ης Ιουνίου 2002 για ένα νέο πρόγραμμα εργασιών όσον αφορά την ευρωπαϊκή συνεργασία στον τομέα του πολιτισμού και συμπεράσματα του Συμβουλίου της 16ης Νοεμβρίου 2004 στο πρόγραμμα εργασιών για τον πολιτισμό 2005-2006 (το οποίο παρατάθηκε μέχρι το τέλος του 2007).
   
      (3)  ΕΕ C 327 της 7.12.1995, σ. 1.
   
      (4)  Πρόταση της Επιτροπής για απόφαση του Ευρωπαϊκού Κοινοβουλίου και του Συμβουλίου σχετικά με το κοινοτικό στατιστικό πρόγραμμα 2008-2012, έγγρ. 15536/06.